laion/Wikipedia-Exotic huggingface dataset:
מסיבת רווקים (סרט)

מסיבת רווקים (במקור: Bachelor Party) הוא סרט קומדיה משנת 1984 בבימויו של ניל ישראל שגם נכתב על ידו יחד עם פטריק פרופט. הסרט, שבו מככבים טום הנקס, אדריאן זמד, ג'ולי קיטן וויליאם טפר, מספר על צעיר רווק המחליט להינשא לחברתו, כשחבריו הקרובים עורכים לו את מסיבת הרווקים המסורתית במטרה לבדוק אם הוא אכן יכול לעמוד בפיתוי ולהישאר נאמן לארוסתו. הרעיון לסרט עלה כשחלק מחברי צוות ההפקה והשחקנים נכחו במסיבת רווקים שכזאת והחליטו לקחת אותו צעד קדימה ולהמירו למסך הקולנוע. זהו סרטו השלישי של הנקס והשני באותה שנה, אחרי ששיחק בתפקיד הראשי בסרט ספלאש ועוד קודם לכן בתפקיד קטן יותר בסרט "הוא יודע שאת לבד" שנעשה ב-1980. ריק גאסקו (בגילומו של טום הנקס) המתפרנס כנהג הסעות לבית ספר מחליט להתחתן עם חברתו דבי תומפסון (ג'ולי קיטן) ומספר על כך בשמחה לחבריו הקרובים. החבר'ה מודיעים לריק על מסיבת הרווקים שהם מכינים לו אולם הורי הכלה המיועדת לא כל כך מרוצים מכל עניין החתונה ומגייסים את קול וויטייר (רוברט פרסקוט) החבר לשעבר של תומפסון כדי שיעשה הכל על מנת להוכיח לבתם כי ארוסה אינו נאמן לה והחתונה אינה טובה לה. בעוד דבי מודאגת, ריק מבטיח לה שיישאר נאמן לה ושאין לה מה לדאוג, היא מחליטה לארגן מסיבת רווקות משלה עם חברותיה. באותו הזמן ממש מתחיל קול בסדרת חבלות לקראת האירוע של הבנים. בקומדיה של טעויות ובלבול גורם קול לחברתו לשעבר להבין שריק אכן בגד בה (מה שלא קרה באמת) וחוטף אותה. אחרי מרדף פרוע ומצחיק מצליח בסופו של דבר ריק להשיג את חברתו ואת אמונה מחדש והשניים מגיעים לרגע המיוחל ומתחתנים. את הדרך לשדה התעופה לקראת טיסתם לירח הדבש עושים השניים באוטובוס התלמידים של ריק, עליו נוהג בראד, אחד מחבריו הקרובים של ריק. את המוזיקה לסרט כתב רוברט פולק ובעקבות ריבוי השירים בו הוחלט באותה שנה להוציא גם את האלבום המוזיקלי של הסרט. באלבום ניתן למצוא את השירים הבאים: American Beat '84 – The Fleshtones 3:28 Something Isn't Right – Oingo Boingo 3:42 Crazy Over You – Jools Holland 2:59 Little Demon – Adrian Zmed 3:21 Wind Out" – R.E.M. 1:58 Bachelor Party Theme – Oingo Boingo 3:49 What Kind of Hell – The Alarm 2:43 Alley Oop – Darlene Love 3:57 Why Do Good Girls Like Bad Boys? – Angel and the Reruns 2:10 Dream of the West – Yip Yip Coyote 3:07 בסרט אפשר לשמוע גם שירים נוספים שלא נכנסו בסופו של דבר לאלבום, כגון: Dance Hall Days – Wang Chung Rehumanize Yourself – The Police Nature Took Over – Angel and the Reruns Gotta Give a Little Love – Timmy Thomas Prepare to Energize – Torch Song Who Do You Want to Be – Oingo Boingo Hall of Fame – The Fleshtones הסרט קיבל ביקורות שליליות למדי וזכה לציון הנמוך של 50% מתוך 24 ביקורות באתר ריכוז הביקורות Rotten Tomatoes. "מסיבת רווקים", במסד הנתונים הקולנועיים IMDb (באנגלית) "מסיבת רווקים", באתר נטפליקס "מסיבת רווקים", באתר AllMovie (באנגלית) "מסיבת רווקים", באתר Rotten Tomatoes (באנגלית) "מסיבת רווקים", באתר Box Office Mojo (באנגלית) "מסיבת רווקים", באתר Metacritic (באנגלית) "מסיבת רווקים", באתר אידיבי "מסיבת רווקים", באתר Hulu סרטים (באנגלית) "מסיבת רווקים", במסד הנתונים הקולנועיים KinoPoisk (ברוסית) Bachelor Party, קדימון באתר YouTube
דונל גליסון

דונל גליסון (באנגלית: Domhnall Gleeson; ‏נולד ב-12 במאי 1983) הוא שחקן קולנוע ותיאטרון אירי. גליסון מועמד פרס טוני לשנת 2006 על תפקידו במחזה "הסגן מאינישמור". התפרסם בזכות הופעותיו בשני חלקי הסרט "הארי פוטר ואוצרות המוות" בתפקיד ביל וויזלי, ובסרטם של האחים כהן "אומץ אמיתי". גליסון נולד בדבלין שבאירלנד. הוריו הם מארי (לבית וולדון) וכוכב הקולנוע האירי ברנדן גליסון (ששיחק גם הוא ב"הארי פוטר"). לגליסון שלושה אחים הצעירים ממנו פרגוס, רורי ובריאן גליסון שגם הוא שחקן. גליסון הוא בוגר "מכון הטכנולוגיה של דבלין" עם תואר באמנויות מדיה. לאחר שסיים ללמוד החל גליסון לכתוב לקולנוע ולתיאטרון. בשנת 2001 קיבל את תפקידו הראשון היה במיני-סדרה "לב המורד" מבית BBC One, אודות מלחמת העצמאות האירית. בשנת 2004 התגלה לראשונה בסרט הקצר זוכה פרס האוסקר "אקדח-שישה קליעים". בשנת 2006 הועמד גליסון לפרס טוני לשחקן הטוב ביותר במחזה על תפקידו הראשון במחזה "הסגן מאינישמור" מאת מרטין מקדונה. בשנת 2009 הופיע לצד אביו ברנדן גליסון בסרט הפשע האירי "Perrier's Bounty" האירי ובסרט הטלוויזיה הקומי "שנת הכלב" של HBO. בשנת 2010 שיחק בחלק הראשון של הפקת הענק "הארי פוטר ואוצרות המוות" בתפקיד ביל ויזלי. בשנה שלאחר מכן הופיע גם בחלק השני, שגרף למעלה ממיליארד דולרים. כמו כן הופיע במערבון המצליח של האחים כהן "אומץ אמיתי" בתפקיד הפושע מון. בשנת 2013 גילם את התפקיד הראשי בסרט "כל הזמן שבעולם" לצד רייצ'ל מקאדמס. בשנת 2015 שיחק בסרט "מלחמת הכוכבים - פרק 7: הכוח מתעורר" בתפקיד גנרל הוקס. באותה שנה כיכב במותחן המדע הבדיוני "אקס מכינה". כמו כן, הופיע בסרט "ברוקלין (סרט)" בתפקיד "ג'ים פארל", רווק אירי מבוקש. בשנת 2017 השתתף בסרט "מלחמת הכוכבים - פרק 8: אחרוני הג'דיי" אשר מהווה השמיני בסדרת הסרטים, בתפקיד גנרל הוקס. באותה שנה שיחק במותחן הפסיכולוגי של דארן ארונופסקי; "אמא!" לצד ג'ניפר לורנס וחאווייר ברדם. בשנת 2019 שיחק בסרט הפשע "קיטצ'ן" אודות נשות מאפיונרים משכונת הלס קיצ'ן של שנות השבעים בניו יורק שלוקחות את העסק לידיהן לאחר שהFBI עוצרים את בעליהן. גליסון מתגורר בדבלין, עיר הולדתו. באפריל 2020, בראיון לנתן מגזין הגרדיאן הוא אמר כי "מעולם לא שקל לשנות את שם משפחתו בתחילת הקריירה שלו כדי להתרחק מהצל של אביו". מדיה וקבצים בנושא דונל גליסון בוויקישיתוף דונל גליסון, במסד הנתונים הקולנועיים IMDb (באנגלית) דונל גליסון, באתר "אידיבי", מאגר הידע העברי לקולנוע ישראלי ועולמי דונל גליסון, באתר AllMovie (באנגלית) דונל גליסון, באתר Rotten Tomatoes (באנגלית) דונל גליסון, באתר Metacritic (באנגלית) דונל גליסון, במסד הנתונים הקולנועיים KinoPoisk (ברוסית) דונל גליסון, באתר MusicBrainz (באנגלית) דונל גליסון, באתר Discogs (באנגלית) שירית גל, "אמי לא שחקנית, אבל יותר חשובה לעולם", באתר ynet, 4 בפברואר 2016 About Time (2013 film)EN
טל בראון

טל בראון (נולד ב-7 באוגוסט 1992) הוא שחמטאי ישראלי בדרגת רב-אמן ויוטיובר בתחום השחמט. נכון למאי 2021, מדורג במקום ה-15 בישראל לפי מד כושר. טל בראון נולד בתל אביב ולמד בגימנסיה העברית "הרצליה". רכש את השכלתו הבסיסית בשחמט במרכז השחמט על שם סול וסיסי מרק ברמת אביב. בין השנים 2006–2012 ייצג בראון את ישראל באליפויות העולם ואליפויות אירופה, בקטגוריות גיל שונות. מגיל 16 משחק בליגה הלאומית: ב-2008 במסגרת מועדון פתח תקווה, ומ-2009 בשורות מועדון השחמט ראשון לציון. בשנת 2018 שיחק גם בליגה היוונית הבכירה. בנובמבר 2013 בראון שיחק בלוח הרביעי של נבחרת הגברים של ישראל באליפות אירופה לאומות, שנערכה בוורשה. בראון הוא רווק ומתגורר בתל אביב. 2000 - בגיל 8, לאמן פיד"ה 2010 - בגיל 17, אמן בינלאומי 2011 - בגיל 18, רב-אמן. 2013 - זכה בסגנות אליפות ישראל הפתוחה שנערכה באשדוד 2014 - סיים במקום השמיני באליפות ישראל, שנערכה בבאר שבע 2017 - זכה במקום ראשון בתחרות להשגת ציונים לדרגת רב-אמן המכביה 2017 - היה ממצטייני גביע המדינה בשחמט, כאשר צבר 5 נקודות מ-5 אפשריות, והיה שותף לזכיית קבוצתו "פלדקליין" ראשון לציון בזכייה בגביע. 2018 - היה ממצטייני גביע המדינה בשחמט, כאשר צבר בפעם השנייה ברציפות 5 נקודות מ-5 אפשריות, והיה שותף בפעם השנייה ברציפות לזכיית קבוצתו "פלדקליין" ראשון לציון בזכייה בגביע. אליפויות ישראל בשחמט בשנים: 2014, 2016, 2018 אליפות אירופה בשחמט 2015 אולימפיאדת השחמט 2016. מדיה וקבצים בנושא טל בראון בוויקישיתוף טל בראון, באתר צ'סגיימס (באנגלית) טל בראון, באתר פיד"ה (באנגלית) טל בראון, באתר האיגוד הישראלי לשחמט הערוץ של טל בראון, באתר יוטיוב (באנגלית) ערך זה הוא קצרמר בנושא שחמטאים. אתם מוזמנים לתרום לוויקיפדיה ולהרחיב אותו.
יום ג'ורג'יה

יום ג'ורג'יה (באנגלית: Georgia Day) הוא יום חג לאומי במדינת ג'ורג'יה שבארצות הברית, המציין את ההיסטוריה של המדינה ואת ייסוד פרובינציית ג'ורג'יה ב-12 בפברואר 1733 על ידי ג'יימס אוגלתורפ. ביום זה נחתו המתיישבים האירופאים הראשונים, בראשות אוגלתורפ, והקימו את היישוב הראשון במושבה – לימים העיר סוואנה. חג זה מצוין מדי שנה ב-12 בפברואר (אך אינו מהווה יום חופש בתשלום לעובדי המדינה). החג מצוין בתהלוכה המאורגנת על ידי החברה ההיסטורית של ג'ורג'יה. יום ג'ורג'יה – האם יום הווסדה של המדינה? תמונות מחגיגות יום ג'ורג'יה הכרזת מושל המדינה על חגיגת יום ג'ורג'יה בשנת 2010 ערך זה הוא קצרמר בנושא ארצות הברית. אתם מוזמנים לתרום לוויקיפדיה ולהרחיב אותו.
עפני

עָפְנִי, או הָעָפְנִי הייתה עיר בתקופת המקרא. בספר יהושע מסופר כי השתייכה לנחלת שבט בנימין: ” וַיַּעַל גּוֹרַל מַטֵּה בְנֵי בִנְיָמִן לְמִשְׁפְּחֹתָם וַיֵּצֵא גְּבוּל גּוֹרָלָם בֵּין בְּנֵי יְהוּדָה וּבֵין בְּנֵי יוֹסֵף: ... וְהָיוּ הֶעָרִים לְמַטֵּה בְּנֵי בִנְיָמִן לְמִשְׁפְּחוֹתֵיהֶם יְרִיחוֹ וּבֵית חָגְלָה וְעֵמֶק קְצִיץ: ... וּכְפַר העמני [הָעַמֹּנָה] וְהָעָפְנִי וָגָבַע עָרִים שְׁתֵּים עֶשְׂרֵה וְחַצְרֵיהֶן:” על פי ההיסטוריון יוסף בן מתתיהו, עשירים ומיוחסים אשר נמלטו מירושלים בתקופת המרד הגדול, הועברו אליה על ידי שלטונות הצבא הרומאים בארץ ישראל בראשותו של טיטוס. במאה ה-20 הוצע לזהותה עם העיר גופנה או בית גופנין מתקופת בית שני (היא ג'יפנה של היום ליד רמאללה). אולם זיהוי זה אינו ודאי. יוחנן אהרוני, אטלס כרטא לתקופת המקרא, ירושלים: הוצאת כרטא, 1974, עמ' 78. זאב ח. ארליך, כהני ידעיה בגופנה, בתוך: הנ"ל (עורך), "... לפני אפרים בנימין ומנשה...", ירושלים תשמ"ה-1985. ספר יהושע, פרק י"ח, פסוקים י"א–כ"ד. יוסף מתתיהו, מלחמות היהודים, ו, ב, ב. הערך: עפני, העפני, לכסיקון מקראי, (עורכים: מנחם סוליאלי, משה ברכוז), א-ב, תל אביב: הוצאת דביר, תשכ"ה-1965, עמ' 708. זאב וילנאי, אנציקלופדיה אריאל, הערך "העפני", עמ' 1893 אנציקלופדיה מקראית, ו, ערך עפני, העפני
יום הארווי מילק

יום הארווי מילק (באנגלית: Harvey Milk Day) הוא יום זיכרון רשמי במדינת קליפורניה שבארצות הברית, המצוין מדי שנה ב-22 במאי, בפעולות הסברה בעד סובלנות, קבלת השונה וערכים דומים אחרים. היום מציין את זכרו של פעיל זכויות הלהט"בים הארווי מילק אשר נרצח בשנת 1978. יום זה נקבע בחקיקה בעקבות יוזמה של קרן הארווי מילק. החוק הוצע לראשונה במושב בית המחוקקים של מדינת קליפורניה בשנת 2008, ב-22 בפברואר 2008, ביוזמת חבר האספה המחוקקת מארק לנו. ההצעה התקבלה באספה המחוקקת של המדינה ברוב של 45 תומכים למול 23 מתנגדים, ובסנאט המדינה ברוב של 22 תומכים למול 13 מתנגדים, אולם מושל מדינת קליפורניה הטיל וטו על החוק ב-30 בספטמבר 2008. החוק הוצע בשנית במושב בית המחוקקים של מדינת קליפורניה בשנת 2009, ב-27 בפברואר 2009 ביוזמת חבר הסנאט מארק לנו. ההצעה התקבלה באספה המחוקקקת של המדינה ברוב של 45 תומכים למול 27מתנגדים, ובסנאט המדינה ברוב של 25 תומכים למול 12 מתנגדים. מושל מדינת קליפורניה, ארנולד שוורצנגר, חתם על החוק ב-11 באוקטובר 2009. בית הספר התיכון הארווי מילק אתר האינטרנט הרשמי של יום הארווי מילק קרן הארווי מילק - יוזמת יום הזיכרון כתבה באתר עיתון הגארדיאן על קבלת החוק, 13 באוקטובר 2009 הצעת חוק AB-2567 - יום הארווי מילק 2008 הצעת חוק SB-572- יום הארווי מילק 2009 ערך זה הוא קצרמר בנושא להט"ב. אתם מוזמנים לתרום לוויקיפדיה ולהרחיב אותו.
בית האופרה של בודפשט

בית האופרה הלאומי של בודפשט (בהונגרית: Magyar Állami Operaház) הוא מבנה בסגנון הנאו-רנסאנס המשמש כבית האופרה הלאומי של הונגריה וביתה של האופרה ההונגרית. בית האופרה שוכן בשדרת אנדראשי שבלב בודפשט. מבנה האופרה תוכנן על ידי מיקלוש איבל, אדריכל הונגרי מהמאה ה-19, ובנייתו נמשכה מ-1875 עד 1884 ומומנה על ידי עיריית בודפשט והקיסר האוסטרו-הונגרי פרנץ יוזף. בית האופרה המלכותי של בודפשט (כפי שנקרא אז) נפתח לציבור ב-27 בספטמבר 1884. אורחים רבים מפורסמים וחשובים הוזמנו לאופרה, כמו גוסטב מאהלר, המלחין שהיה מנצח בבודפשט מ-1887 עד ל-1891 ואוטו קלמפרר, מנצח בהונגריה שלוש שנים מ-1947 עד 1950. בשנות ה-70 של המאה ה-20 ביקשה הנהלת האופרה מממשלת הונגריה לממן שיפוץ נרחב שהתחיל ב-1980 והסתיים ב-1984. הפתיחה מחדש התרחשה בדיוק 100 שנים לאחר הפתיחה המקורית, ב-27 בספטמבר 1984. המבנה מעוטר בעושר רב ונחשב לאחת מיצירות המופת של האדריכל. הוא נבנה בסגנון הנאו-רנסאנס עם אלמנטים מהבארוק. המבנה כולל פסלים ותמונות של גדולי האמנים ההונגרים באותה תקופה, כמו ברטלאן סקיי, מור טאן וקארוי לוץ. מבחינת גודל וקיבולת, בית האופרה הוא לא מהבולטים אך מבחינת יופי ואקוסטיקה הוא נחשב אחד מבין הראשונים מכל בתי האופרה בעולם. אולם האופרה עוצב בצורת פרסה ומכיל 1,261 מושבים. על פי מדידות שנעשו בשנות ה-70 על ידי כמה מהנדסים, האולם הוא השלישי באיכות האקוסטיקה באירופה, אחרי לה סקאלה שבמילאנו וההאופרה גרנייה שבפריז. למרות העובדה שבתי אופרה רבים נבנו מאז בנייתו, בית האופרה ההונגרי עדיין נחשב בין הטובים ביותר בתנאי האקוסטיקה. בחזית המבנה עומד פסל של פרנץ ארקל, מלחין המנון הונגריה – היצירה הראשונה שנוגנה בבית האופרה לאחר שנפתח. בנוסף להלחנת ההמנון, הקים ארקל את התזמורת הפילהרמונית של בודפשט. הפסל השני הוא של פרנץ ליסט, המלחין ההונגרי המפורסם ביותר. בכל שנה נמשכת עונת המופעים מספטמבר עד סוף יוני, ופרט להופעות אופרה, משמש בית האופרה גם כמשכנו של הבלט הלאומי של הונגריה. במקום ניתן להזמין סיורים במבנה בשש שפות (אנגלית, הונגרית, צרפתית, איטלקית, גרמנית וספרדית) כמעט כל יום. המקום יכול להכיל עד 1,300 אנשים. בודפשט אתר האינטרנט הרשמי של בית האופרה של בודפשט (בהונגרית) הונגריה דף הבית, באתר האופרה ההונגרית בריטניה מידע על האופרה Hungarian State Opera House, blog.kenkaminesky.com
פרנץ מאדל

פרנץ מאדל (בהונגרית: Mádl Ferenc ‏29 בינואר 1931 - 29 במאי 2011) היה משפטן ופוליטיקאי הונגרי, הנשיא השני של הונגריה 2000-2005. משנת 1993 נבחר כחבר מן המניין של האקדמיה ההונגרית למדעים. מאדל נולד במשפחה גרמנית מהונגריה. מאדל קיבל תעודת תואר במשפטים בפקולטה לפוליטיקה ומשפטים באוניברסיטת אטוואס לורנד בבודפשט בשנת 1955. משנת 1961 עד 1963 למד בפקולטה למשפטים השוואתיים בינלאומיים באוניברסיטת שטרסבורג, שם קיבל תואר אקדמי בפוליטיקה ומשפט בשנת 1964. ב-1955 עבד פרנץ מאדל כפקיד משפטי ואחר כך כמזכיר בבית המשפט. בשנים 1956 עד 1971 עבד במסגרת האקדמיה ההונגרית למדעים. בשנת 1971 לימד באוניברסיטת בודפשט למדעי מחלקת משפט אזרחי. בשנים 1973 עד 1980 היה מאדל חבר בצוות המכון של האקדמיה ההונגרית בנושא פוליטיקה ומשפט, ומ-1978 עד 1985 מילא את תפקיד מנהל המכון למדעי המדינה. שימש כמנהל הפקולטה למשפט בינלאומי של אוניברסיטת בודפשט מ-1985 עד מותו ב-2011. בשנים 1994-1993 היה שר התרבות בממשלה השמרנית של יוז'ף אנטל. ב-15 במרץ 1999 הוענק לו פרס István Széchenyi | Széchenyi על הישגיו המדעיים המוכרים בינלאומיים בתחומי המשפט האירופי, המשפט הפרטי הבינלאומי ומשפט מסחרי בינלאומי, כמו גם על הוראתו, שהקימה אסכולה, ופעילות ארגונית מדעית. הוא זכה גם לכבוד בשנת 1999 עם המסדר הצרפתי של Légion d'honneur ובשנת 2002 עם מדליית הזהב של קרן ז'אן מונט לאירופה בשל מחויבותו לשלום, חירות, צדק וסולידריות באירופה. מאדל נבחר לנשיאות הונגריה במאי 2000 והושבע באוגוסט. כהונתו הסתיימה באוגוסט 2005 לאחר שבחר לא להתמודד לכהונה נוספת. מדיה וקבצים בנושא פרנץ מאדל בוויקישיתוף פרנץ מאדל, באתר "Find a Grave" (באנגלית) [http://www.clubmadrid.org/miembro/ferenc-madl/ Mádl, Ferenc President of Hungary (2000-2005)], CLUB DE MADRID ערך זה הוא קצרמר בנושא אישים. אתם מוזמנים לתרום לוויקיפדיה ולהרחיב אותו.
קונסטנדינוס סטפנופולוס

קונסטנדינוס סטפנופולוס (ביוונית: Κωνσταντίνος Στεφανόπουλος; ‏15 באוגוסט 1926 – 20 בנובמבר 2016) היה פוליטיקאי יווני שמרני אשר היה נשיא יוון בשנים 1995–2005. בשנת 1958 נבחר סטפנופולוס כחבר פרלמנט בפעם הראשונה ושימש בתפקיד עד לשנת 1964. הוא נבחר מחדש בבחירות לפרלמנט בשנים 1974, 1977, 1981 ו-1985. בשנת 1974 מונה לסגן שר התעשייה והמסחר בממשלת האחדות הלאומית של קונסטנדינוס קרמנליס. במשך שבע השנים הבאות שירת במספר תפקידים של שרים - שר הפנים מסוף 1974 עד 1976, השר לשירותים חברתיים מ-1976 עד 1977, והשר לנשיאות מ-1977 עד 1981. הוא הועמד בבחירות לנשיאות יוון ב-1995 מטעם מפלגת "Spring" - המפלגה השמרנית במדינה, נבחר באותן בחירות והפך לנשיא השמיני של יוון. בבחירות לנשיאות בשנת 2000 נבחר לכהונה נוספת. מדיה וקבצים בנושא קונסטנדינוס סטפנופולוס בוויקישיתוף קונסטנדינוס סטפנופולוס, באתר "Find a Grave" (באנגלית) ערך זה הוא קצרמר בנושא יוונים ובנושא פוליטיקאים. אתם מוזמנים לתרום לוויקיפדיה ולהרחיב אותו.
קאתי הילטון

קאתלין אליזבת הילטון (באנגלית: Kathleen Elizabeth Hilton; נולדה ב-13 במרץ 1959) היא שחקנית אמריקאית ואמה של פריס הילטון ושל מעצבת האופנה ניקי הילטון. קאתי נולדה בקליפורניה. בתם של לורנס אבאנזינו (1997–1935) ושרון ריצ'רדס (2002–1938), אמה ממוצא אירי ואביה ממוצא איטלקי וכשהייתה בגיל קטן מאוד הוריה התגרשו ואמה נישאה בשנית ואחיותיה למחצה מנישואין אלו הן השחקניות קים וקייל ריצ'רדס. בגיל 15 פגשה בפעם הראשונה את בעלה לעתיד ריצ'רד הילטון, יורש רשת המלונות הילטון ושהייתה בת 20 הם נישאו לזוג נולדו ארבעה ילדים: פריס הילטון (1981), ניקי (1983), בארון (1989) וקונראד (1994). הילטון הייתה ידידה קרובה של הזמר מייקל ג'קסון ואף הופיעה בהלווייתו שנערכה ב-2009. הילטון החלה להופיע בסדרות טלוויזיה מגיל 11 ואף כיכבה בתפקידי אורח במספר סדרות ידועות כמו: מעשי כשפים, ימים מאושרים והיפים והאמיצים וב-2005 החלה להנחות את תוכנית המציאות "מי רוצה להיות הילטון". מדיה וקבצים בנושא קאתי הילטון בוויקישיתוף קאתי הילטון, במסד הנתונים הקולנועיים IMDb (באנגלית) קאתי הילטון, באתר Rotten Tomatoes (באנגלית) קאתי הילטון, במסד הנתונים הקולנועיים KinoPoisk (ברוסית) רותה קופפר, רוצה להיות פאריס הילטון, באתר הארץ, 4 ביולי 2006
Live (אלבום של אביב גפן)

LIVE הוא אלבום הופעה משולש של המוזיקאי אביב גפן, אשר יצא לאור בשנת 2008. האלבום כלל שלושה דיסקים: שני הדיסקים הראשונים כוללים שירים מסיבוב ההופעות של גפן מקיץ 2007, והדיסק השלישי כולל קליפים והופעות משנים מוקדמות של גפן. כמו כן, כולל האלבום שני שירים חדשים - "שחור לבן", שיצא כסינגל לתחנות הרדיו, ו"אין שמחים בלילה". מהאלבום יצאו כסינגלים הביצועים לשירים "גן החטאים" ו"חלומות גדולים". ב-6 במרץ קיים גפן מופע לכבוד השקת האלבום, בו התארחו ברי סחרוף, אסף אמדורסקי וחבר להקת הבי ג'יז, רובין גיב. אביב גפן - שירה, גיטרות וקלידים הראל בן עמי - גיטרות ספי אפרתי - בס ערן מיטלמן - קלידים שלומי קינן - קלידים תומר צדקיהו - תופים ביקורות רן רימון, ‏זה לא יהיה השיר שלנו, באתר גלובס, 24 במרץ 2008 בן שלו, גפן טריפ - על אורחים והתעויוט, באתר הארץ, 9 במרץ 2008 עכבר העיר, אביב גפן עדיין חי ובועט, באתר הארץ, 4 במרץ 2008 תמר סוקניק, אביב גפן יארח את סולן ה"בי-ג'יז", באתר הארץ, 6 בפברואר 2008
עמוד נלסון

עמוד נלסון (באנגלית: Nelson's Column) הוא אנדרטה במרכז כיכר טרפלגר בלונדון שבאנגליה. העמוד נבנה בשנים 1840–1843 לזכר ניצחון הצי הבריטי בקרב טרפלגר בשנת 1805 ומות הוריישו נלסון, מפקד הצי, באותו קרב. גובהו של פסל נלסון 5.5 מטרים, והוא ניצב בראש עמוד גרניט בסגנון קורינתי, שגובהו 52 מטרים. העמוד מעוטר בעלי קוציץ מברונזה שהותכה מתותחים צרפתיים. בסיס העמוד מעוטר בארבעה לוחות ברונזה המתארים את ארבעת ניצחונותיו הגדולים של נלסון. האנדרטה תוכננה על ידי האדריכל ויליאם ריילטון בשנת 1838. דגם האנדרטה שמור כיום במוזיאון הימי הלאומי בגריניץ'. עמוד זיכרון נוסף לניצחונו של נלסון נבנה בשנת 1808 בעיר דבלין, אולם הוא פוצץ על ידי ה-IRA בשנת 1966. לעמוד הייתה חשיבות סמלית בעיניי קנצלר גרמניה, אדולף היטלר, שתכנן לאחר ביצוע מוצלח של מבצע ארי הים להעביר את העמוד לברלין כחלק מתוכנית "בירת העולם גרמאניה". מדיה וקבצים בנושא עמוד נלסון בוויקישיתוף עמוד נלסון ערך זה הוא קצרמר בנושא לונדון ובנושא מבנים. אתם מוזמנים לתרום לוויקיפדיה ולהרחיב אותו.
פאי (עיירה)

פאי (בתאית: ปาย) היא עיירה בצפון מחוז מה הונג סון שבצפון תאילנד, סמוך לגבול עם מיאנמר ולאוס, כ-80 קילומטרים צפונית לצ'יאנג מאי. בסוף 2020 מינתה אוכלוסיית העיירה 3,598 תושבים. פרק זה לוקה בחסר. אנא תרמו לוויקיפדיה והשלימו אותו. פאי שוכנת בדרך 1095 המחברת את מה הונג סון עם צ'יאנג מאי. נמל התעופה של פאי, שהוצא מכלל שימוש במשך עשרים שנה, שופץ בשנים 2005–2006, וב-1 בפברואר 2007 נכנס לשימוש. כעבור שנים אחדות שדה התעופה פאי הפסיק את פעילותו, ולכן, היעד הראשי ממנו ניתן להגיע לפאי בטיסה הוא צ'יאנג מאי. בצ'יאנג מאי יש שדה תעופה גדול יותר המקבל טיסות בינלאומיות ופנימיות, כמו גם חיבור רכבת מבנגקוק. ישנם מיניבוסים שיוצאים מספר פעמים ביום מצ'יאנג מאי אל פאי. הדרך אל העיירה מפותלת מאוד. פאי היה פעם כפר שוק שקט המיושב על ידי אנשי שאן (תאי אתני) שתרבותם מושפעת ממיאנמר. כיום, פאי משגשגת בעיקר על תיירות. בפאי ניתן למצוא מעיינות חמים ונופים מרהיבים. העיירה ידועה בקרב תרמילאים בזכות האווירה הנינוחה שלה, והיא מלאה בבתי אירוח זולים, חנויות מזכרות ומסעדות. פאי הומה מנוכחות תרמילאים רבים, כיוון שהיא מהווה להם נקודת עצירה חשובה וזולה. במרכז העיירה זורם נהר הפאי, כשלגדותיו גסטהאוסים ובתי קפה. ברחובותיה ישנן מסעדות רבות ופאבים. בלילה רחובותיה הופכים לשוק. סביב העיירה יש מפלי מים רבים ומסלולי טיולים. מרבית התיירים מתניידים בעיירה באמצעות אופניים ואופנועים. בסמוך לעיירה ישנם שלושה מוקדים של מעיינות חמים. במרחק של כ-4 קילומטרים נמצא הבודהה הלבנה, פסל גדול ממדים של בודהה. בנוסף ניתן לראות את הפלא הטבעי של קניון פאי (או קונג לאן בתאילנדית) הופך אותו לאחת האטרקציות הפופולריות ביותר בעיירה זו. האזור הייחודי נוצר על ידי סחף מתמשך במשך עשרות שנים לפני שהגיע למצב הנוכחי. בעיירה פועל בית חב"ד שנפתח בשנת 2019. בית חב"ד פאי ארז אכטל, פילים, מעיינות ועפיפונים עם נרות: סיור בפאי שבצפון תאילנד, באתר הארץ, 7 בנובמבר 2018 Your complete Pai Travel Guide - Explore the beautiful North of Thailand, In between travels פאי, המרכז למטייל בתאילנד A guide to Pai Canyon Thailand, Passport and Stamps Sanne, Chiang Mai Travel Guide - The best things to do, In Between Travels, ‏2024-01-19 (באנגלית) פאי תאילנד: האטרקציות, המלונות וכל מה שמסביב | מרכז למטייל תאילנד, באתר המרכז למטייל תאילנד A Guide To Pai Canyon Thailand | Everything You Need To Know, ‏2024-04-01 (באנגלית אמריקאית) ערך זה הוא קצרמר בנושא תאילנד. אתם מוזמנים לתרום לוויקיפדיה ולהרחיב אותו.
אוסקר לואיג'י סקאלפרו

אוסקר לואיג'י סקאלפרו (באיטלקית: Oscar Luigi Scalfaro; ‏9 בספטמבר 1918 - 29 בינואר 2012) היה פוליטיקאי, משפטן ונשיאה התשיעי של איטליה בין השנים 1992-1999. לאחר מכך הפך לסנאטור לכל החיים. הוא היה חבר במפלגה הדמוקרטית-נוצרית, אך לאחר מכן עבר למפלגה הדמוקרטית. במאי 1992 נבחר סקאלפרו לכהן כנשיא איטליה. כהונתו כנשיא הסתיימה במאי 1999. הוא המשיך להיות פעיל באופן ציבורי ופוליטי גם לאחר תקופת נשיאותו. סקאלפרו היה פוליטיקאי שמרני ואנטי קומוניסט, אך בשנות האלפיים השתנתה מעט עמדתו. כסנאטור הוא היה מסוכסך עם סילביו ברלוסקוני בשתי הקדנציות שלו בראשות הממשלה. כמו כן הוא תמך בגלוי בקואליציית שמאל מרכז שכללה גם שתי מפלגות קומוניסטיות. מדיה וקבצים בנושא אוסקר לואיג'י סקאלפרו בוויקישיתוף אוסקר לואיג'י סקאלפרו, באתר "Find a Grave" (באנגלית) אוסקר לואיג'י סקאלפרו, באתר אנציקלופדיה בריטניקה (באנגלית) אוסקר לואיג'י סקאלפרו, באתר Discogs (באנגלית) ערך זה הוא קצרמר בנושא אישים. אתם מוזמנים לתרום לוויקיפדיה ולהרחיב אותו.
ארתחששתא השני

אַרְתַּחְשַׁשְֹתְּא השני (ביוונית: Μνήμων, מְנֵמוֹן; 435 או 445 לפנה"ס - 358 לפנה"ס) היה מלך פרס האחמנית. שלט משנת 405-404 לפנה"ס ועד מותו שנת 358 לפנה"ס. בתחילת שלטונו בשנת 401 לפנה"ס מרד בו אחיו, כורש הצעיר. המרד מתואר בספרו של קסנופון אנבסיס. ארתחששתא השני הצליח לדכא את המרד וכוחותיו ניצחו את המורדים בקרב קונקסה. לאחר הניצחון התייצב מעמדו, אם כי המרידות לא פסקו. מרד הסטרפים פרץ בשנת 372 ונמשך עד שנת 362 לפנה"ס. גם מצרים מרדה בשלטונו ואמירתאיוס הצליח לזכות בעצמאות. למרות המרידות הרבות הצליח לשמור על מעמדו, ואף חיזק את מעמד האימפריה הפרסית. השכיל לנצל את המאבק על ההגמוניה ביוון. בתקופת שלטונו נערכה המלחמה הקורינתית והוא היה שושבין שלום אנטלקידס (387 לפנה"ס), שהבטיח את הגבולות המערביים של האימפריה. כמו כן, עסק במיזמי בנייה גדולים כמו שיקום ארמונו של דריווש הראשון בשושן וכן פרויקטי בנייה באקבטנה. מדיה וקבצים בנושא ארתחששתא השני בוויקישיתוף R. Schmitt, "Artaxerxes II". In Ehsan Yarshater (ed.), Encyclopædia Iranica, ‏vol. 2, Routledge & Kegan Paul. ארתחששתא השני, באתר אנציקלופדיה בריטניקה (באנגלית) ארתחששתא השני, באתר אנציקלופדיית ההיסטוריה העולמית (באנגלית) "מנמון" הוא כינויו בספרות היוונית, ומשמעותו: "הזוכר", "בעל זיכרון טוב". ערך זה הוא קצרמר בנושא אישים. אתם מוזמנים לתרום לוויקיפדיה ולהרחיב אותו.